समयमातृका/सप्तमः समयः
सप्तमः समयः	कामुकसमागमः	
अथाययौ शनैः श्रीमन्नवोद्भूतमनोभवः ।	
लतालिङ्गनकृद्भालः कालः कुसुमलाञ्छनः ॥१॥	
सम्भोगसुखसम्पत्तिः पराधीनेव कामिनाम् ।	
आललम्बे धनेशाशामितीवाकलयन्रविः ॥२॥	
दक्षिणानिलसोच्छ्वासा लसत्कुसुमपाण्डुराः ।	
जातजृम्भा ययुस्तन्व्यो लताः सोत्कण्ठतामिव ॥३॥	
दग्धेऽन्धकद्विषा रोषात्पुराणे पञ्चसायके ।	
नवं विनिर्ममे कामं ऋतुराजः प्रजापतिः ॥४॥	
प्रस्खलत्कोकिलालापा गायन्त्यो भृङ्गशिञ्जितैः ।	
वेश्या इव मधुक्षीवा विरेजुर्वनराजयः ॥५॥	
नवकिसलयलेखापङ्क्तिसङ्गे लतानां	
नखमुखलिपिलीलालोभिनीमाकलय्य ।	
मधुमदपरिरम्भे भेजिरे लोहितत्वं	
स्थलकमलवनानामीर्ष्ययेवाननानि ॥६॥	
क्षैण्यक्षामं शिशिरसमयं वृद्धमुत्सृज्य दूरे	
त्यक्त्वा शीतं तरुणमसकृद्गाढरागानुबन्धम् ।	
उद्यानश्रीर्मधुमभिमतं बालमेवालिलिङ्ग	
प्रायः स्त्रीणां वयसि नियतिर्नास्ति कार्यार्थिनीनाम् ॥७॥	
अथ नापितदूतेन कृतद्वित्रगतागता ।	
मिथ्या कृतनिषेधापि ग्रहणाग्रहणे शिशोः ॥८॥	
कथञ्चिदभ्यर्थनया गृहीतार्था कलावती ।	
सन्ध्यायां मण्डनासक्ता ययौ वासकसज्जताम् ॥९॥	
कपोले कस्तूरीस्फुटकुटिलपत्राङ्कुरलिपिर्	
ललाटे कार्पूरं तिलकमलकालीपरिसरे ।	
तनौ लीना हेमद्युतिपरिचिता कुङ्कुमरुचिः	
स तस्या कोऽप्यासील्ललितमधुरो मण्डनविधिः ॥१०॥	
प्रौढकामुकसम्भोगसाक्षिणी बालसङ्गमे ।	
नोचितास्मीति तामूचे लज्जया नतमेखला ॥११॥	
हारिणी सा तनुलता हारिणी च कुचस्थली ।	
दृष्टिश्च हारिणी तस्या बभौ स्मरविहारीणी ॥१२॥	
अत्रान्तरे वणिक्सूनुर्विवेश गणिकागृहम् ।	
आसन्नलाभाभिमुखैरावृतं क्षेत्रवासिभिः ॥१३॥	
कर्णसंसक्तमुक्ताङ्ककनकस्थूलबालकः ।	
बहुहेमभराक्रान्तिसव्यथश्रवणद्वयः ॥१४॥	
कण्ठाभरणमध्यस्थहैमरक्षाचतुष्टयः ।	
जननीहस्तविन्यस्तसर्षपाङ्कितचूलिकः ॥१५॥	
राजावर्तमणिस्थूलगुलिकाभ्यां विराजितम् ।	
राजतं चरणालीनं बिभ्राणः कटकद्वयम् ॥१६॥	
मुहुर्दीर्घाञ्चलदशां स्रस्तां सङ्कलयन्पटीम् ।	
बहुचूर्णकताम्बूलदग्धास्यकृतसीत्कृतः ॥१७॥	
स प्रविश्य प्रकाशाशां ददर्शादर्शमादरात।	
कलावतीं कलाकान्तललितामिव शर्वरीम् ॥१८॥	
कथं लालनायोग्योऽयं बालः सम्भोगभाग्भवेत।	
इतीव तारहारेण सस्मितस्तनमण्डलात॥१९॥	
द्रविणक्षयदीक्षायां वैचक्षण्यकृतक्षणाः ।	
ऋत्विजः सप्त विविशुः पुरस्तस्य महाविटाः ॥२०॥	
निर्गुटः क्षीणसाराख्यो दिविरः कमलाकरः ।	
रेचको भरताचार्यः क्षुण्णपाणिस्तुलाधरः ॥२१॥	
गणकः सिंहगुप्तश्च तिक्तनामा भिषक्सुतः ।	
कटिः कुटिलकश्चेति भोगाम्भोरुहषट्पदाः ॥२२॥	
वेश्यासमागमे शैलीं शिक्षीतः स विटैर्बहिः ।	
प्रविश्य कामिनीपार्श्वे प्रौढवत्समुपाविशत॥२३॥	
वाससाच्छाद्य नासार्धमप्रस्तावकटूत्कटाम् ।	
नर्मगोष्ठीं स विदधे शिक्षितां शुकपाठवत॥२४॥	
ततः प्रविश्य कङ्काली गृहीतोच्चतरासना ।	
रञ्जनाय पुरश्चक्रे विटानां कपटस्तुतिम् ॥२५॥	
धन्योऽयं बालकः श्रीमान्भवद्भिर्यस्य सङ्गतिः ।	
युष्मत्परिचयः पुण्यपरिपाकेन लभ्यते ॥२६॥	
शिशुरप्ययमस्माकं कामुकोऽभिमतः परम् ।	
बाल एव सहस्रांशुः कमलिन्या विकासकृत॥२७॥	
इत्यादिभिः स्तुतिपदैः कुट्टन्या विटमण्डले ।	
स्वीकृते भूरभूत्क्षिप्रं ताम्बूलावेलपाटला ॥२८॥	
ततः काली कलावत्या धात्री वेतालिकाभिधा ।	
ताम्बूलदानावसरप्रहर्षाकुलितावदत॥२९॥	
अत्यल्पः परिवारोऽयं ताम्बूलप्रणयी स्थितः ।	
नास्माकमन्यवेश्यानामिवासङ्ख्यः परिग्रहः ॥३०॥	
कङ्कः प्रथमपूज्योऽयं देवाकृतिरुदारधीः ।	
यस्यानुरोधात्सुलभा दुर्लभापि कलावती ॥३१॥	
आमाता गौरवार्होऽयं पूज्यः कन्यार्पणेन नः ।	
शाङ्खिकः कमलो नाम संमानं पूर्वमर्हति ॥३२॥	
अयं पितुः कलावत्याः प्रेतकार्यप्रतिग्रही ।	
ह्यः पर्वदिवसावाप्त # # शक्तिर्महाव्रती ॥३३॥	
अयं स्थलपतेः सूनुः कपिलः कलशाभिधः ।	
गुरुभ्राता कलावत्याः कल्पपालो मधुप्रदः ॥३४॥	
मृदङ्गोदरनामायं कलावत्याः स्वसुः पतिः ।	
मातुलः कलहो नाम बिन्दुसारः सहोदरः ॥३५॥	
इयं दत्तकपुत्रस्य कलावत्याः कलायुषः ।	
धात्री कलावती नाम रुग्णचन्द्रस्य तत्पतिः ॥३६॥	
अयं भरतभाषाज्ञः काम्बो भागवतात्मजः ।	
गायनः खरदासोऽयं महामात्यस्य वल्लभः ॥३७॥	
निगिलः सूपकाराख्यः कुम्भकारश्च कर्परः ।	
बकश्छत्रधरश्चायं खञ्जनो युग्यवाहनः ॥३८॥	
रतिशर्मा द्विजन्मायं गणिकाग्रशान्तिकृत।	
आरामिकः करालोऽयं कीलवर्तश्च नाविकः ॥३९॥	
उद्यानपालः कन्दोऽयं मुकुलाख्यश्च पौष्पिकः ।	
चर्मकृद्वर्मदत्तोऽयं मारच्छिद्रस्य धावकः ॥४०॥	
बहिरास्ते च चाण्डाली क्रोशन्ती घर्घराभिधा ।	
डोम्बश्चण्डरवाख्यश्च कोष्ठागारप्रहारिकः ॥४१॥	
ताम्बूलं देयमेतेभ्यः प्रहेयं प्रातरेव तु ।	
सख्यै शम्बरमालायै गुरवे दम्भभूतये ॥४२॥	
उक्त्वेति पूगफललुण्ठिनिविष्टचित्ता	
वैतालिका विविधवेशवनीप्रविष्टाः ।	
चक्रुः प्रभूतमधुपानविघूर्णमानास्	
ताम्बूलदानबहुमानगतागतानि ॥४३॥	
ततः क्षीवैरसम्भाव्यं कत्थमानैर्विटैः परम् ।	
उद्वेजितेव रजनी धूपव्याजेन निर्ययौ ॥४४॥	
नृपस्य बाहुर्युधि दक्षिणोऽहं	
ममैव राज्यं कलमान्तरस्थम् ।	
मयि स्थिते तिष्ठति नाट्यशास्त्रं	
सूते तुला वित्तपतिश्रियं मे ॥४५॥	
त्रैलोक्यवृत्तं गणितेन वेद्मि 	
मयैव भोजस्य कृता चिकित्सा ।	
भुक्ता मया भूपतयः स्वसूक्तैर्	
इत्यूचिरे मद्यमदोद्धतास्ते ॥४६॥	
विसृष्टास्ते कलावत्या ताम्बूलार्पणलीलया ।	
निर्ययुः कलयन्तोऽन्तर्भाविनीं भोज्यसम्पदम् ॥४७॥	
अथ विततवितानं हंसशुभ्रोपधानं	
शयनममलचीनप्रच्छदाच्छादिताग्रम् ।	
अभजत हरिणाक्षी क्षीवमादाय बालं	
निजपरिजननर्मस्मेरवक्त्राम्बुजश्रीः ॥४८॥	
शिशुतररमणेऽस्याः कौसुमामोदलुभ्यद्	
भ्रमरभरनिपातैर्घूर्णमानाः प्रकामम् ।	
प्रसरदगुरुधूमश्यामलाग्रा बभूवुर्	
वलितविरतवक्त्रा लज्जयेव प्रदीपाः ॥४९॥	
इति श्रीव्यासदासापराख्यक्षेमेन्द्रनिर्मितायां समयमातृकायां 	
कामुकसमागमो नाम	सप्तमः समयः ॥७॥